**Tarptautinis *Comenius* projektas – vėl Švenčionėlių Mindaugo gimnazijoje**

 Švietimo mainų paramos fondui paskelbus konkursą nusprendėme dalyvauti *Comenius* programoje, skirtoje mokykliniam ugdymui. Jos tikslas  yra pagerinti mokyklinio ugdymo kokybę ir sustiprinti europinę dimensiją, remiant  tarptautinį mokyklų bendradarbiavimą ir mobilumą. Mūsų gimnazijos kelias į šį projektą nebuvo lengvas, nes norinčių dalyvauti mokyklų buvo net 200, o atrinkta tik 80. Po pirmojo bandymo mokytojų ir mokinių komanda, vadovaujama anglų kalbos mokytojos, projekto koordinatorės Jelenos Diatlovos, rankų nenuleido, vėl pildė anketas, kūrė planus ir pagaliau pasiekė tikslą – 2012-2014 metais Švenčionėlių Mindaugo gimnazija vėl dalyvauja tarptautiniame *Comenius* projekte**.**

*Comenius* daugiašalė mokyklų partnerystė – tai bendradarbiavimo tarp kelių institucijų iš skirtingų šalių projektas, orientuotas į užsienio kalbų mokymąsi ir bendradarbiavimą. Projekto metu šalių mokiniai ir mokytojai išsirenka abipusiai įdomią ir aktualią temą bei dirbdami drauge gamina bendrą partnerystės produktą.

 2012-2014 metais vykdomas *Comenius* projektas finansuojamas ES lėšomis, veiklą koordinuoja Rumunijos mokykla , o mūsų partneriai yra mokyklos iš Lenkijos, Italijos, Ispanijos, Turkijos ir Vokietijos. Projekto tema - **„Jaunimas be sienų – migracija Europoje“**, jis pradėtas vykdyti dėl Europoje ir visame pasaulyje sprendžiamos problemos - migracijos. Vis daugiau šeimų ir jaunimo išvyksta iš savo gimtosios šalies, migracijos įtaka vaikams ir jaunimui yra labai juntama, todėl šalims būtina kalbėtis – klausti ir ieškoti atsakymų, domėtis vykstančiu procesu, mokiniai skatinami būti atsakingais Europos piliečiais, kurie privalo žinoti migracijos privalumus ir trūkumus. Tai proga skatinti supratimą apie migracijos svarbą teigiamais ir neigiamais aspektais, nejausti neapykantos svetimšaliams, neturėti išankstinių nusistatymų ir stereotipų. Pasiekti to galima tik dalinantis idėjomis, dirbant kartu tarptautinėse komandose, plečiant socialinį, mokomąjį ir kultūrinį akiratį, taip pat keliaujant į kitas šalis projekto metu. Taigi, projekto pagrindinis tikslas yra geriau pažinti vienas kitą, dirbant komandoje atrasti panašumus ir priimti skirtumus demokratijos kontekste, gauti reikiamų žinių apie teisinį migracijos pagrindą, padėti integruotis naujoje kultūrinėje aplinkoje. Mokiniai sužinos apie paauglių tradicijas ir gyvenimo būdą skirtingose šalyse, sukurs aplanką su CV ir motyvaciniu laišku, klausinės vieni kitų apie savo šalies istoriją ir kultūrą, bus skatinami rasti migracijos pėdsakus save šeimose, bendruomenėje, šalyje, mokysis imti interviu, kurs vaizdo filmus, leis dvikalbius informacijos biultenius su Europos įstatymais ir migracijos teisės aktais, dalyvaus mokomuosiuose žaidimuose, vakaronėse bei šventėse.

Taigi, projektas *Comenius* gimnazijoje startavo, mes tikimės puikaus komandinio darbo, gimnazijos bendruomenės pritarimo ir palaikymo, nepakartojamų įspūdžių susitikimuose su kitų šalių mokyklomis.

*Projekto Comenius koordinatorė Jelena Diatlova*

 *„Gimnazijos frontas“, 2012, Nr.1, Rugsėjis-spalis (ir „Švenčionių krašte“ panašiu laiku.*

Spalio 21 – 27 d. Rumunijoje, Ploiesti mieste, vyko pirmasis *Comenius* tarptautinio projekto dalyvių susitkimas, kuriame dalyvavo 3 Švenčionėlių Mindaugo gimnazijos mokytojai: projekto koordinatorė, anglų kalbos mokytoja Jelena Diatlova, anglų kalbos mokytoja Birutė Radziulienė ir kūno kultūros mokytojas Mindaugas Švereika.

 Kelionės pradžia nežadėjo nieko gera: nesėkmių virtinė prasidėjo jau Vilniaus oro uoste, kai dėl rūko vėlavo išskristi lėktuvai. Dar didesni nemalonumai laukė Varšuvos ir Frankfurto oro uostuose: rūkas nesisklaidė – lėktuvai nekilo. Norint patekti į kitą skrydį, teko du kartus po keturias valandas praleisti eilėse, paragauti oro uosto maisto ir netgi snūstelėti ant ne pačių patogiausių oro uosto kėdžių. Taigi, užuot pirmieji pasiekę Rumuniją sekmadienio vakare, ten atsidūrėme tik antradienio popietę.

 Projekto dalyvių rūpestį ir nuoširdumą pajutome dar nepasiekę kelionės tikslo, nes kitos šalys projekto dalyvės nuolat domėjosi, kaip mums sekasi keliauti į tikslą, ar nereikia pagalbos. Pagaliau atvykę į Rumuniją, susižavėję ir truputį pavydėdami stebėjom, kaip projekto koordinatorė Libertina Vasileskou geba numatyti kiekvieną smulkmeną, pastebėti ir prakalbinti kiekvieną dalyvį. Supratom, kad tai ne tik džiugina, bet ir įpareigoja, nes 2014 priimti svečius teks mums. Susitikimo metu aptarėme pirmųjų projekto metų veiklos programą, susipažinome su kitomis šalimis dalyvėmis ir pristatėme savo šalies švietimo sistemą, mokyklą ir rajoną. Pakako dviejų ekskursijų, kad pamiltume šią šalį ir jos žmones. Aplankėme kurortinį kalnų miestelį Sinają ir Rumunijos Parlamento rūmus, kurie savo dydžiu nusileidžia tik JAV Gynybos ministerijos pasididžiavimui - Pentagonui.

 Taip kasdien derinant veiklą ir poilsį nepastebimai prabėgo įspūdžių kupina savaitė ir jau be nuotykių grįžome į namus, kur dar ilgai kankins sentimentai ir šilti prisiminimai apie naujus draugus. Taip pat įsitikinome patys, kad migracija yra puikus būdas pažinti kitas kultūras, užmegzti naujas pažintis, įgyti kitokių patirčių, atsivežti ir, tikimės, palikti daugybę prisiminimų. Na, o mums telieka laukti vasario mėnesio, kur vėl visos šalys partnerės susitiks saulėtoje Ispanijoje.

*Birutė Radziulienė, projekto dalyvė*

*2012, lapkritis, Nr.2*

**Comenius projekto dalyvių susitikimas Ispanijoje**

 Ispanija- nuostabi šalis. Svajodavau, kad kada nors čia pakliūsiu. Ir pakliuvau. Savaitė čia pralėkė kaip 2 dienos. Šeima, kurioje gyvenau, buvo nuostabi, visi šeimos nariai labai nuoširdūs ir draugiški. Nors kalbos nelabai mokėjo, bet tai mums netrukdė. Ispanai labai draugiški, visuomet šypsosi. Norėčiau čia atvykti dar, bet vasaros metu. Norėčiau pajausti tą ispanišką vasarą. Tačiau mane nustebino tai, kad čia nėra labai tvarkinga ir patys ispanai nėra labai tvarkingi. Dar nustebino tai, kad vaikai nemyli savo mokyklos ir niokoja ją. Bet vis tiek norėčiau čia sugrįžti, o galbūt ir gyventi. Tiesa, dar mane šeima supažindino su vienintele tame miestuke lietuve, jau daug metų gyvenančia Ispanijoj, abi maloniai nustebome, manau, moteriai buvo smagu išgirsti tokį pažįstamą lietuvišką “laba diena”, o man buvo netikėta tai ištarti:)

*Eurika, IIIc*

 Vasario 17 dieną, o tiksliau naktį, grupė mokinių ir mokytojų, Urtė, Eurika, Kristina ir mokytojos Jelena, Asta ir Jūratė išvykome į Ispaniją. Kelionė buvo įdomi, kadangi skridome 2 kartus, pirmiausia į Frankfurtą, tada į Madridą. Jau tuomet prasidėjo pirmieji įspūdžiai, skrisdamos lėktuvu grožėjomės vaizdais. Nuvykusios į Madridą kelias valandas laukėme kitų mokinių ir mokytojų, tačiau laikas neprailgo, nes galėjome su jais susipažinti ir pabendrauti. Vėliau atvažiavo autobusas, kuris visą mūsų grupę nuvežė į miestelį, kuriame apsistojome. Mus pasitiko šeimos, kurios buvo nepaprastai šiltos ir malonios. Nors šeimos angliškai kalbėjo prastai, tačiau labai stengėsi bendrauti, domėjosi mūsų šalimi. Per visą viešnagę ypatingai rūpinosi, maitino, vežiojo po apylinkes. 4 dienas gyvenome miestelyje Villarrubia de los Ojos. Rytais eidavome į mokyklą, kurioje iki pietų pristatinėdavom  įvairias prezentacijas ir bendraudavom su mokiniais iš Italijos, Turkijos, Lenkijos, Vokietijos ir Rumunijos. O vakarais bendraudavom su šeimomis, grožėjomės aplinkiniais miesteliais. Dienos prabėgo žaibiškai, o penktadienį išvažiavome į Madridą. Aplankėm įžymiausias vietas - Royal Palace, Prado muziejų. Vakare atsisveikinome su ispanais draugais, kurie važiavo kartu su mumis ir nuvykome į apartamentus, kur apsistojome dar vienai dienai. Šeštadienį taip pat praleidome Madride, tačiau jau be gido, tiesiog vaikščiojome, apsipirkinėjome ir grožėjomės nepaprastu miestu. Sekmadienio naktį teko atsisveikinti su Madridu ir su Ispanija. Su liūdesiu išskridome namo. ..

*Urtė, IIIc*

Villarrubios miestelyje mūsų jau laukė šeimos, kuriose turėjome gyventi. Šeimos tiesiog degė draugiškumu ir noru kuo greičiau susipažinti. Pirmą dieną mokykloje visos šalys turėjo pristatyti prezentaciją apie migraciją. taip pat mums teko garbė apžiūrėti ir visą mokyklą ir net eiti į mokytojų kabinetus, kas mokiniams draudžiama. Antrą dieną keliavome į Toledą - tai senoji Ispanijos sostinė. Lietuvaitės iškart pastebėjo, jog Toledo gatvės priminė Vilniaus senamiestį - siauros gatvelės bei daug mažų krautuvėlių.Trečią dieną vyko prezentacijos apie šalies vertybes, buvo gera sužinoti apie kiekvieną šalį dar daugiau. Ttrečiadienį daug laiko leidome su savo mainų draugais. ragavome ispaniškų patiekalų ir teko iš arčiau pažinti miestelį (nieko sau miestelis – 11000 gyventojų). Ispanų mokiniai visus po pamokų nuvedė į kalnus apsidairyti, kur atsivėrė pasakiškas Villarrubios miestas. matėsi kiekvienas stogelis ir kiekviena gatvelė. Aišku, kad užlipti į kalną mergaitėms sekėsi sunkiai, nes Lietuvoje tokių kalnų nėra. Ketvirtą dieną vyko šalių prisistatymai, pamatėme daugybe tautinių kostiumų ir teko net sušokti kelis turkų, rumunų šokius. Bet lietuvaitės taip pat neatsiliko padainuodamos ir pašokdindamos ispanus, turkus, vokiečius ir kitų šalių jaunimą. Penkta ir paskutinė diena su savo šeimomis prasidėjo ašaromis, nes supratome, jog norėtume dar ilgiau pabūti.Bet, deja, teko važiuoti į Madridą. Aplankėme žymias vietas, ten baigėsi mūsų ekskursija. liko tik kelių šalių komandos. Kadangi tapome gerais draugais, visi kartu vakare, kaip ir įprasta Ispanijos žmonėms, nuėjome į barą suvalgyti picos, o kai kurie neatsisakė ir paeljos - tradicinio ispanų patiekalo. Deja, tuo kelionė ir baigėsi, liko tik daug įspūdžių, kurių nei parodyti, nei papasakoti neįmanoma – reikia ten pabūti.

*Kristina, IIIc*

 *„Salve“, 2013 m. Nr.4,vasaris*

Comenius projekto dalyvių susitikimas Ispanijoje

Ispanijoje, La Manšos žemėje, Villarrubia de los Ojos miesto vidurinėje mokykloje vasario 17-vasario 24 dienomis viešėjo 46 mokiniai ir mokytojai iš Italijos, Rumunijos, Turkijos, Lenkijos, Vokietijos ir Lietuvos. Įvyko antrasis tarptautinio *Comenius* projekto „Jaunimas be sienų – migracija Europoje“ šalių partnerių susitikimas. Lietuvai atstovavo Švenčionėlių Mindaugo gimnazijos mokytojai Jelena Diatlova (koordinatorė), Jūratė Guigienė ir Asta Činčikienė bei trys atrankos konkursą gimnazijoje laimėjusios IIIc klasės mokinės – Urtė Paškevičiūtė, Kristina Jusytė ir Eurika Jusytė.

 Susirinkusius pasveikino IES mokyklos direktorė Carmen Sepulveda, susitikime dalyvavusi miesto merė Encarnación Medina palankiai įvertino šį vizitą bei pasidžiaugė, kad mokiniai turi galimybę bendrauti, keistis patirtimi, supažindinti kitus su savo tautos kultūra, papročiais ir tradicijomis ir kartu pažinti Ispaniją. Per savaitę dalyviai susipažino su mokykla, aplankė miestelyje esantį kooperatyvą (vyno ir alyvuogių aliejaus), Villasierra sūrių gamyklą. Stebėtos pamokos, aplankyta senoji Ispanijos sostinė Toledas, pamojuota septyniems Don Kichoto malūnams ir konkistadorų piliai Consuegros mieste. Aplankytas Daimielo nacionalinis parkas, kur ypatingas dėmesys skiriamas ten perintiems arba besiilsintiems paukščiams. Savaitei baigiantis suplanuotas kitas susitikimas Lenkijoje, aptarti vizito rezultatai. Nepakartojamos paskutinės akimirkos mokykloje – kultūrų festivalis, karaoke ir šokių vakaras . Galbūt ir atsisveikinimo ašara akyse – taip sunku išsiskirti su nuoširdžiais, besišypsančiais, šiltais atlapaširdžiais ispanais – ne Don Kichotais, kaip jie patys sako, o Sanča Pansom. Likusios dvi dienos buvo praleistos Ispanijos sostinėje Madride, kur didžiulį įspūdį paliko aplankyti Karalių rūmai ir Prado muziejus bei pačių patirtas nesibaigiantis naktinis Madrido gyvenimas.

Gaila, bet tai, kas gražu, turi savybę greitai baigtis… Laikas grįžti į namus – ne tuščiomis, o įgijus naujų draugų ir migracijos patirčių Europoje, susipažinus su kitų šalių kultūra, aptarus ir pristačius šalių stereotipus ir vertybes. Atsisveikinant reikia sakyti *asta la vista, Espania,* kad galima būtų kada nors dar kartą sugrįžti*.*

Švenčionėlių Mindaugo gimnazijos

mokytoja Asta Činčikienė

*Straipsnis 2013 m. kovo mėn. „Švenčionių krašte“*

**Migracija**

*Esė, kurtas Comenius šalių susitikimo metu – santrauka lietuviškai*

Jau nuo seniausių laikų žmonės migruoja iš vienos vietos į kitą, bandydami surasti geresnes gyvenimo sąlygas, todėl savo esė kalbu apie migraciją, jos priežastis, privalumus ir trūkumus tiek migrantams, tiek pačiai šaliai.

Priežasčių migracijai yra daug : karai, šalies ekonominė padėtis, religinis nepakantumas, blogos politinės sąlygos. Žmonės dažniausiai iškeliauja į kitas šalis norėdami geriau gyventi, įgyti aukštesnį išsilavinimą, užsidirbti pinigų arba tiesiog gyventi šalyje, kur žmonės yra laisvi nuo priespaudos.

Migracijos privalumai žmonėms yra įvairūs: geresnės ekonominės sąlygos, aukštesnis švietimo lygis, didesnis atlyginimas, geresnės gyvenimo sąlygos, atsiveria daugiau galimybių, taip pat naujų draugų suradimas, skirtingų kultūrų pažinimas, yra plečiama žmogaus pasaulėžiūra. Pati šalis yra praturtinama kitomis kultūromis, jos ekonominis lygis gali būti pakeltas, šalis gauna daug kvalifikuotų žmonių.

Žinoma, migracija turi ir trūkumų. Liūdniausia yra tada, kuomet tenka atsisveikinti su šeima. Taip pat imigrantams gali būti sunku prisitaikyti naujoje šalyje, jie gali jaustis vieniši, sutrikę, juos galima lengvai išnaudoti.

Priimanti šalis gali turėti trūkumų : padidėjusi žmonių populiacija, pakilęs nedarbingumo lygis ir negatyvi svetimų kultūrų įtaka.

 *Projekto Comenius dalyvė Elvina V.*

Balandžio 7-11 dienomis *Comenius* projekto svečiai iš Lenkijos, Rumunijos, Vokietijos, Italijos, Ispanijos ir Turkijos susitiko Lietuvoje, Švenčionėlių Mindaugo gimnazijoje. Pirmadienis gimnazijoje prasidėjo atidarymo švente-koncertu, kuriame sveikinimo žodžius tarė projekto koordinatorė Libertina Vasilesku iš Rumunijos, Švenčionių rajono savivaldybės meras Vytautas Vigelis, projekto koordinatorė gimnazijoje Jelena Diatlova, gimnazijos direktorė Eleonora Aborovičienė, svečiams koncertavo gimnazijos postfolko ansamblis Žolynas“. Po pietų svečiai dalyvavo ekskursijoje po gimnaziją, vėliau susirinkę kalbos pamokėlėje mokėsi kalbėti lietuviškai, visomis projekto šalių kalbomis pristatė savo šalis bei dainavo dainas. Nuo pirmadienio vakaro iki antradienio pietų Kaltanėnų ugdymo ir turizmo centre vyko kultūrinė – sportinė veikla.

 Antradienio ryte svečiai mokytojai lankėsi pamokose, buvo ekskursijoje UAB „Maltosa“, o popietę visi svečiai ir juos lydintys mokytojai ir mokiniai vyko į ekskursiją po Aukštaitijos nacionalinį parką, kuri baigėsi įspūdinga šakočių kepimo pamoka „Romnesoje“.

 Trečiadienį mokiniai ir mokytojai lankėsi pamokose, mokiniai buvo ekskursijoje UAB „Maltosa“, vėliau visi dalyvavo menų dirbtuvėse, kur su dailės mokytoja Alfreda Karovackiene mokėsi pinti apyrankes. Po pietų svečiai mokytojai dalyvavo konferencijoje, o mokiniai buvo šokių pamokoje su choreografijos mokytoja Renata Grigianeciene, dalyvavo sportinėje veikloje, o vakare mkiniai buvo vakaronėje Švenčionėlių jaunimo centre.

 Ketvirtadienį ryte mokiniai ir mokytojai lankėsi pamokose, mokytojai vėl buvo konferencijoje, o mokiniai atliko kūrybinę užduotį: kūrė plakatus „Ką man reiškia Comenius?“, o po pertraukėlės visi susirinko refleksijai gimnazijos aktų salėje. Po pietų truputį pailsėje visi projekto dalyviai ir Švenčionėlių miestelio bendruomenė susirinko į koncertą „Žvaigždžių lietus“ miesto kultūros rūmuose, kur žavėjosi „Aukštaitukų“ atliekamais liaudiškais šokiais, „Erdvės“, „Klyksmo“, „Virsmo“, modernaus šokio duetų atliekamais šokiais, džiaugėsi daug moksle ir sporte pasiekusiais mokiniais ir jų mokytojais bei grožėjosi į Lietuvą atvykusiu gražiu ir gausiu užsieniečiu būriu. Po renginio rūmų foje svečių laukė liaudies šokių pamokos.

Penktadienį, paskutinę susitikimo dieną, visi svečiai vyko į Vilnių, kur lankėsi šv. Petro ir Povilo bažnyčioje, apžiūrėjo Vilniaus senamiestį, užsukdami į Aušros vartus, Rotušę, Prezidentūrą, Šv. Onos bažnyčią ir Katedrą, pasivaikščiojo Bernardinų soduose, apžiūrėjo Gedimino pilį. Ir taip nejučiomis atėjo laikas išsiskirti – ne vienas projekto dalyvis nubraukė išsiskyrimo ašarą, tačiau giliai širdyje kiekvienas tikėjo, kad užsimezgusi septynšalė draugystė tęsis, kad svečiai išsiveš tik gražius ir šiltus prisiminimus apie Lietuvą, kad birželį vėl visi susitiks Turkijoje.

*Comenius projekto dalyvė Elvina*

  „Salve“, 2014,Nr.13, balandis

2014m. vasario 16d. Švenčionėlių Mindaugo gimnazijos mokiniai Matas Šamšūra, Agnė Giedrytė, Elvina Valatkaitė, Ugnė Karneckaitė, Maryna Stolyarchuk bei penki mokytojai: Jelena Diatlova, Jūratė Guigienė, Gintaras Nalivaika, Zita Karneckienė ir Ona Baranauskienė vienai savaitei išvyko į Vokietiją su programa Comenius Exchange. Comenius programa - tai tarptautinis projektas, orientuotas į užsienio kalbų mokymąsi ir bendradarbiavimą. Į šį projektą įsijungė ne tik Lietuva, bet ir Lenkija, Rumunija, Italija, Ispanija, Turkija ir Vokietija.

Važiavome ne tik susipažinti su kita kultūra ir gerai praleisti laiką, bet ir naudingai praleisti visą savaitę.

Pirmadienis prasidėjo turiningai. Atkeliavę į mokyklą buvome šiltai sutikti ir ilgai nelaukę nuskubėjome į savo pirmąją pamoką, kuri truko netgi 67min. Pasisėmę mokslo žinių su nekantrumu ėjome stebėti sutiktuvių renginio. Pasiklausėme nuostabių dainų, įstabių balsų ir labiausiai mus sužavėjo šešėlių teatras. Gyvai jį matyti teko pirmą kartą, todėl tokie mokinių gabumai ir kūrybingumas labai stebino. Kupini įspūdžių ir naujų potyrių buvome pakviesti apžiūrėti mokyklos. Ekskursija buvo išties kerinti. Mokyklos aplinka tvarkinga, o dizainas stebino savo ryškumu ir spalvingumu. Gyva aplinka kvieste kvietė mokslo ir pažinimo troškimo. Mūsų laisvas laikas buvo skirtas mūsų naujiesiems draugams - susipažinimui, bendravimui, ilgiems pokalbiams. Šiek tiek geriau pažinę vienas kitą keliavome truputėlį pasilinksminti - pažaisti boulingo. Nuostabus vakaras, šilti žmonės, jauki atmosfera ir azartiškas žaidimas. Savaitė Vokietijoje prasidėjo puikiai.

Visą antradienio dieną praleidome Diuseldorfe. Ten susitikę su gidu vaikštinėjome po miestą ir susipažinome su jo istorija. Pamatėme daug įvairių ir žymių architektūros šedevrų. Kelionė buvo labai turininga, naudinga ir informatyvi kiekvienam iš mūsų: tiek mokytojams, tiek mokiniams.

Trečiadienį būtų lengviausia apibūdinti dviem žodžiais: raktai ir spynos. O jų tą dieną pamatėme labai daug. Turėjome galimybė pasisvečiuoti CES raktų ir spynų gamykloje, pamatėme gamybos techniką ir ypatumus. Nustebino tai, jog didžiąją darbuotojų dalį sudaro moterys. Kruopštumo ir rankų miklumo joms galima būtų pavydėti. Pamatę, kaip intensyviai vyksta darbas, pamanėme, argi nebūtų puiku pamatyti rezultatą. Mūsų džiaugsmui, tokie norai buvo patenkinti, nes ekskursijos po įmonę pabaigoje visi gavome po šioje įmonėje pagamintą raktą kaip suvenyrą. Vėliau vykome į raktų ir spynų muziejų, kuriame mums parodė spynos veikimo principą ir senovines spynas. Turėjome galimybę atrakinti seną seifą, tačiau, savaime aišku, mums nepavyko. Po viso kultūrinimosi mes važiavome į mokyklą, ten turėjome paskaitą, kurią vedė ponas Leuschner. Jis mums papasakojo, kaip reikia teisingai parašyti CV ir netgi paskaitos pabaigoje su mokiniu iš Ispanijos suvaidino darbo interviu.

Ketvirtadienį turėjome ekskursiją Kiolne. Ten pamatėme nuostabaus grožio Kiolno katedrą. Mes turėjome galimybę apsižvalgyti jos viduje su gidu, kuris mums papasakojo apie katedrą ir jos istoriją. Nors kalbėjo angliškai ir visko nesupratome, klausyti buvo be galo įdomu. Po įdomaus turo visi galėjo lipti į šios katedros bokštą, tačiau išdrįso tik drąsiausi. Lipti siauru bokštu buvo baisu, bet kartu ir labai įdomu, nes pro jo mažus langelius matėme nuostabų vaizdą. O užlipus į patį viršų visas Kiolnas mums buvo kaip ant delno.

 Paskutinę kelionės dieną - penktadienį - praleidome mokykloje. Atvykę mokytojai ir mokiniai dalyvavo pirmojoje pamokoje. Po jos vyko prezentacijų pristatymai “Jaunimas be sienų - migracija Europoje”, kurias paruošė kiekvienos šalies atstovai.Visi šį darbą atliko skirtingai, žvelgdami iš skirtingų pozicijų. Po šios rimtos veiklos mokiniai iš visų šalių parodė savo sugebėjimus futbole, tačiau vienos laimėtojų komandos nebuvo, nes laimėjo visi. Na, o paskutinį vakarą Vokietijoje apsilankėme mokykloje surengtame karnavale. Mokytojai ir mokiniai linksminosi šokių aikštelėje, tik labai gaila, kad po linksmybių atėjo metas atsisveikinti vieniems su kitais.

Vokietijoje gerai praleidome laiką, pažinome kitą kultūrą, sužinojome daug naujo bei susiradome draugų. Čia gerai praleistas laikas visiems keliavusiems išliks atmintyje ilgam. O dabar nekantriai lauksime visų šalių atstovų balandžio mėnesį mūsų gimnazijoje.

*Ugnė Karneckaitė, Švenčionėlių Mindaugo gimnazijos IIIa klasės mokinė*

„Salve“, 2014, Nr.12, vasaris